Frymil til yrkingagreining

1. At byrja við
a. Les yrkingina ígjøgnum fleiri ferðir, les upp og les innantanna
b. Slá upp torfør orð og rek upp fløkjasliga setningsuppbygging
c. Hugsa um heitið, yrkingin ber – sigur tað nakað?
d. Kanna eftir hvør hevur yrkt og nær yrkt er.

2. Hvat snýr yrkingin seg um?
a. Lýs hvat er í yrkingini av ítøkiligum støðum ella tilburðum – hvat kann sigast um tíð, stað og persónar
b. Greið frá innihaldinum
c. Hvør er høvuðshugsanin í yrkingini?

3. Hvussu er yrkingin skapað?
a. Ber til at bólka yrkingina í ein av vanligu yrkingabólkunum, t.d.føðilandsyrking, ástarkvæði, náttúrukvæði, spottkvæði, skemtikvæði, søgulig yrking osfr.?
b. Frásøgumaður. Er frásøgumaðurin duldur, ella verður sagt, hvør hann er.
c. Mál og stílur – hvussu við bókstavarími, endarími, heil- ella hálvrími, uppafturtøku av orðum ella orðabólkum, ljóðlagi osfr.
d. Skaldsligar myndir

4. Hvat liggur aftanfyri yrkingina?
a. Hvussu varð yrkingin til?
b. Pláss í samlaða avriki yrkjarans.




Karin
Orð: Steintór Rasmussen
Lag: Hanus G. Johansen

1. Kavin var júst bráðnaður og sólin hugdi fram 
Tann dagin lítla Karin ein ring á vegnum fann 
Ein ring við eini perlu, hon glað til húsa rann 
Og mamman segði: Karin góða, hvør mann eiga hann 

2. Karin spurdi genturnar og konur har umkring 
Men ongin kundi kennast við hendan vakra ring 
Við tí dýru perlu, sum hon á vári fann 
Sum mamman helt at Karin nú kundi eiga hann 

3. Stolt og ovurfegin við ringi Karin gekk 
Á tumlinum og onkuntíð í hálsbandi hann hekk 
Mamman segði: “Karin góða goym nú ringin væl, 
tí tá tú verður størri á ringfingur hann skal” 

4. Tá Karin fylti seytjan, kom eitt fólk á gátt 
ein lítil gomul kona og hárið tað var grátt 
hon segði: “góða genta tú onga gávu fær, 
Í tíggju ár tú borið hevur gullringin hjá mær”

5. “Eg onki vildi siga, tá tú ein dagin stóð 
Í gongini og spurdi meg so fitt og eygagóð 
Tú vísti mær á ringin á tínum lógva lá 
Men eisini dýrar perlur eg í tínum eygum sá”

6. Tú kanst leita víða eftir gulli um tú vilt 
[bookmark: _GoBack]savna alskins prýði, stás og annað gylt 
Tó ikki alt sum glitrar er eydnan her í verð 
Men lívið er ein dýrgripur vit sjálvi evna her



Føroyar
Orð og lag: Steintór Rasmussen
Kaga upp í himmalin sært tú fuglin har 
frælsur vil hann flúgva nógv túsund míl frá tær 
hann breiðir sínar veingir út veitrar tær farvæl 
tá ferðin er at enda, tú aftur fuglin sær 
tá er hann komin heim til Føroyar 

Á køldum, opnum havi spjaddar liggja tit 
grønar vakrar oyggjar hetta landið eiga vit 
tú dregur, tú argar, tað er títt sinnalag 
títt freka, blíða lyndi, sjarmerandi er tað 
soleiðis kenna vit teg Føroyar 

Flúgva fagrir fuglar byggja reiður her 
og fiskur er í sjónum so langt sum eygað ber 
at vitja fjallatindar mangur gleðir seg 
og spríkja goymdar keldur um vit bora ígjøgnum teg 
og verða vit ríkari tá Føroyar 
og hvør verður ríkari tá Føroyar? 

Hvat heldur tú um okkum, vit rópa okkum tjóð 
á flaggdegi, um várarnar, tá tjøldur setast móð 
hvar eru tey, sum lovaðu at lekja tíni sár 
sum misprýða og vanvirða ár eftir ár eftir ár eftir ár 
hvat heldur tú um føroyingar, Føroyar?

Við guitara og sangi eg spæli nú mítt lag 
sum um Føroyar var mín móðir og bað meg skriva tað 
so eggilig og gomul hon teskar barnið mítt 
eg vildi at mítt ríkidømi so væl varð býtt 
ímillum tey sum búgva her í Føroyum 
ímillum tey sum búgva her í Føroyum 
so javnt millum føroyingar Føroyar


Tey standa og vagga og tráa
Orð: Hans Andrias Djurhuus

1. Tey standa og vagga og tráa 
á akrinum standandi øks 
og deila hin bjartoygda dáa, 
ið upp millum teirra vóks. 

2. “Vit áttu at plágað og pínt teg 
og altíð at stungið tær skør, 
vit áttu at køvt teg og týnt teg, 
tú stendur á okkara jørð. 

3. Og alla tøðuna átst tú 
– og royndi at gera mein. 
Og altíð so prangandi stóðst tú 
– tú voldi, at vit eru sein”. 

4. Men dáin stendur í iva, 
og hann hevur ymsan lit: 
“Eg havi væl loyvi at liva 
her líka so væl sum tit”. 

5. Tá verða tey øks at tagna, 
tí tað segði dáin satt: 
hvønn vøkstur Gud hevur fagnað, 
og hvør eigur lívsins rætt.





Syngja sama lag
Orð og lag: Mark No Limits
Um eg nú seti meg hjá tær, 
Vilt tú so syngja fyri mær, 
Tí mær leingist so at hoyra teg, 
Siga tú enn elskar meg! 

Ongantíð tú sigur meir: 
“Kom babba góði balla meg, 
Sig mær eina søgu og signa meg, 
Jesu pápin verjir teg og einglar teir!”

Hjarta mínum leingist so at finna inn til tín, 
Lítli eingil mín, syng fyri mær, 
Sig mær títt goymistað, 
So eg kann finna inn, 
Skilja tínar tankar 
Sig mær hví tú goymir teg, 
Eg vil so fegin tað, 
At tú og eg vit syngja sama lag. 

Babba kom og set teg her, 
Og eg skal syngja fyri tær, 
Um eitt lítið hjarta sum er mær nær, 
Eingin er sum tú í hesi verð! 
Í huga mínum altíð tú, 
So tá eg tekni, tekni eg, 
Lítla heita hjartað, sum varðir meg, 
Og vita skalt tú at eg elski teg!



Eg smáttu veit á grønu ong

Týtt úr týskum: Símun av Skarði

1. Eg smáttu veit á grønu ong,
har fuglar syngja vakran song, 
og hoyrist heimligt áarsuð, 
tann smáttan rennur mær í hug. 

2. Tvey hjørtu sláa inni har, 
so trúgv sum trøll, so rein og kær, 
so góðskufull, alt uttan grið 
í móðurbarmi, faðirs við. 

3. Har inni eg í vøggu lá, 
og fyrstu bøn eg lærdi tá; 
har leikti eg í góðum frið? 
mín fyrsta dreym eg droymdi við. 

4. Um mær var boðin størsta høll, 
og hon var skrýdd í gulli øll,
tó faðirs smátta mær er meir, 
tí hon er einans, ikki fleir.

